[Video] Onderwyskongres afgestel toe chaos uitbreekAfriForum Jeug het ŉ aanrandingsklag teen Lindsay Maasdorp, die woordvoerder van die Black First Land First-beweging, aanhangig gemaak omdat hulle beweer hy het lede van AfriForum Jeug tydens ‘n onderwyskrisisforum in Midrand aangerand. Foto: AfriForum Jeug AfriForum Jeug het Saterdag ŉ klag van aanranding teen Lindsay Maasdorp, die woordvoerder van die Black First Land First-beweging, aanhangig gemaak nadat geweld by die Nasionale Onderwyskrisisforum in Midrand, Johannesburg, uitgebreek het. Die forum moes gister onverwags gekanselleer word nadat stoele en waterbottels heen en weer tussen opponerende partye geslinger is in die markiestent wat by Eskom se Onderwyssentrum opgeslaan is. Lede van die ANC, die Young Communist League of SA (YCLSA), die studenteorganisasie Sasco, die EFF se studentekommando en AfriForum Jeug het die beraad bygewoon. Die beraad is minstens drie keer ontwrig voordat dit uiteindelik gekanselleer is. Studente het geweier dat AfriForum-verteenwoordigers, universiteite se visekanseliers en Blade Nzimande, minister van hoër onderwys en opleiding, die afgevaardigdes toespreek. Hulle het weereens aangedring op hul eis vir gratis onderrig en het geëis dat studente wat verlede jaar gekors is weer toegelaat word op kampusse. Toe Adam Habib, visekanselier van die Universiteit van die Witwatersrand, sy plek by die podium inneem, is hy uitgejou. Hy het oor die dreunende stemme probeer praat, maar later die podium verlaat. Jaco Grobbelaar, AfriForum Jeug se koördineerder vir Tukkies, het gesê hy het ook na die podium gestap tydens sy aangewese spreekbeurt toe studente, wat aanvoer hulle is deel van #Feesmustfall-strukture, aan hom gesê het hy mag nie praat nie omdat hy wit is. Volgens Renier Goosen, voorsitter van die Tukkies-tak van AfriForum Jeug, het daar ŉ bakleiery uitgebreek. “Hulle het ook in ons gesigte die kreet ‘one settler, one bullet’ geskree en die ‘Kill the Boer’-liedjie gesing. Daar het ŉ groot bakleiery uitgebreek – mense het mekaar met stoele gegooi en lede van AfriForum Jeug is deur Maasdorp aangerand,” het hy gesê. “Ons het gevrees vir ons lewe. Dit wys dat hulle geen agting het vir ons bydraes nie en rassisties teenoor wit mense is. Ons hoop dat die polisie die saak sal opvolg,” het Grobbelaar bygevoeg. Blade Nzimande, die minister van hoër onderwys en onderrig, tydens ‘n vorige geleentheid. Foto: Ntswe Mokoena Toe die bakleiery uitgebreek het, is Nizimande deur veiligheidswagte uit die tent begelei. Hy het later wel probeer om die studente toe te spreek, maar dit was tevergeefs en hy het die sentrum verlaat. Die sameroepers van die geleentheid, wat afgetrede regters Dikgang Moseneke en Yvonne Mokgoro insluit, het besluit om die geleentheid om veiligheidsredes onbepaald uit te stel. Die organiseerders het gesê die vergadering was bedoel om almal die geleentheid te bied om na mekaar te luister. Aangesien die minister en die visekanseliers egter nie kans gegee is om te praat nie, dien die forum geen doel nie. Nizimande het gesê wat by die forum gebeur het, is sleg vir die land. “Ons hoop die land sien hierdie minderheid raak wat nie in dialoog betrokke wil raak om ernstige kwessies oor transformasie in hoër onderwys te bespreek nie. Die probleme in die hoër onderwys is nie net die regering se probleme nie. Onderwys is ŉ samelewingskwessie, maar nou is die minderheid nie bereid om gesprek daaroor te voer nie. Dit is betreurenswaardig.” AfriForum Jeug het die onderstaande video met die media gedeel waarop daar gesien kan word hoe Maasdorp na bewering verteenwoordigers van AfriForum Jeug aanrand: